22.10.2011

**For så sier Herren, Israels Gud. Melkrukken skal ikke bli tom, og oljekaret skal ikke være tørt, fram til den dagen Herren sender regn på jorden**

**1. Kong.17:14**

Elias ble sendt av Herren til byen Sarepta for å få mat og drikke på en tid da det var streng tørke. Og når Herren sender oss til noe, regner vi gjerne med at det er til noe som er bedre enn det vi allerede hadde.

Men i Sarepta opplever Elias at situasjonen er enda verre enn det han kom fra. For enken som skulle sørge for ham, hun hadde ikke engang nok mat til seg selv og familien sin.

Det å stole på Herren, kan mange ganger være utrolig spennende. Nesten litt for spennende. Elias fikk beskjed at han skulle stole på en fremmed enke. I en fremmed by. Og når han kommer dit, virker det ved første øyekast at det er nærmest ett umulig prosjekt Herren har sendt ham til. For enken har rett og slett ikke mat nok til noen. Det er umulig at hun kan hjelpe Elias!

Det er da Elias nok en gang får se at det umulige, det er nettopp Herrens oppgave. For det er gjennom det som kan virke umulig for oss mennesker, at Herren kan få vise oss hvem Han er.

Elias har allerede fått erfare dette. Han vet at Herren ikke har sendt ham til Sarepta for å dø av sult og tørst. Han vet, at Herren alltid har en plan, en løsning, for dem som stoler på Ham.

Så enken blir bedt om å lage brød ut av den siste mengden med mel hun har i krukken, og gi brødet til Elias. Og av en eller annen grunn, velger enken å gjøre det Elias ber om – selv om dette innebærer at hun kan risikere å bli stående uten noe som helst. Hun har bare Herrens ord på, via Elias, at det også vil bli nok brød til henne og familien.

Enken opplever ikke at krukka plutselig blir overfylt med mel. Men hun får se at det lille hun har, det går ikke tomt. Uansett hvor mye hun bruker av det.

Enken, familien hennes og Elias, fikk i lengre tid aldri noen overflod – men de fikk se at de alltid for hver dag hadde nok.

Herren har ikke forandret seg fra Elias sin tid. Herren sørger fremdeles for oss, og Han ønsker at vi skal stole på Ham.

Kanskje får ikke du og jeg overflod, men Han elsker å sørge for at du og jeg har nok for hver dag – selv om det iblant kan virke umulig.

Hadde ikke enken gjort som hun ble bedt om, startet å ta av det siste melet for å gi det bort – da hadde hun heller ikke fått se Herrens storhet:

Melkrukka gikk ikke tom.

Å stole på Herren, betyr ikke at vi slipper unna overraskelser, smerte og mørke perioder.

Men vi får oppleve at Han er trofast til sitt eget Ord: Han har lovet å gå med oss, alle dager. Bibelen sier at hver enkelt av oss er tegnet i Herrens hender. Alt vi trenger å gjøre, er å stole på løftene.

Da får vi oppleve – akkurat som enken i Sarepta – at melkrukken går ikke tom…